משנה שבת יב ניקוד
הַבּוֹנֶה כַּמָּה יִבְנֶה וִיהֵא חַיָּב? 
הַבּוֹנֶה כָּל שֶׁהוּא, וְהַמְּסַתֵּת וְהַמַּכֶּה בְּפַטִּישׁ וּבְמַעֲצָד,
הַקּוֹדֵחַ כָּל שֶׁהוּא, 
חַיָּב. 
זֶה הַכְּלָל: 
כָּל הָעוֹשֶׂה מְלָאכָה וּמְלַאכְתּוֹ מִתְקַיֶּמֶת בְּשַׁבָּת, חַיָּב. 
רַבָּן שִׁמְעוֹן בֶּן גַּמְלִיאֵל אוֹמֵר: 
אַף הַמַּכֶּה בַּקֻּרְנָס עַל הַסַּדָּן בִּשְׁעַת מְלָאכָה, חַיָּב, 
מִפְּנֵי שֶׁהוּא כִּמְתַקֵּן מְלָאכָה:

 הַחוֹרֵשׁ כָּל שֶׁהוּא, 
הַמְּנַכֵּשׁ וְהַמְקַרְסֵם וְהַמְּזָרֵד כָּל שֶׁהוּא, 
חַיָּב. 
הַמְּלַקֵּט עֵצִים, 
אִם לְתַקֵּן, כָּל שֶׁהֵן; 
אִם לְהֶסֵּק, כְּדֵי לְבַשֵּׁל בֵּיצָה קַלָּה. 
הַמְּלַקֵּט עֲשָׂבִים, 
אִם לְתַקֵּן, כָּל שֶׁהוּא; 
אִם לִבְהֵמָה, כִּמְלֹא פִי הַגְּדִי:

 הַכּוֹתֵב שְׁתֵּי אוֹתִיּוֹת, 
בֵּין בִּימִינוֹ בֵּין בִּשְׂמֹאלוֹ,
בֵּין מִשֵּׁם אֶחָד בֵּין מִשְּׁנֵי שֵׁמוֹת, 
בֵּין מִשְּׁנֵי סַמְמָנִיּוֹת, 
בְּכָל לָשׁוֹן, 
חַיָּב. 
אָמַר רַבִּי יוֹסֵי: 
לֹא חִיְּבוּ שְׁתֵּי אוֹתִיּוֹת אֶלָּא מִשּׁוּם רוֹשֵׁם, 
שֶׁכָּךְ הָיוּ כּוֹתְבִין עַל קַרְשֵׁי הַמִּשְׁכָּן, 
לֵידַע אֵיזֶהוּ בֶּן זוּגוֹ. 
אָמַר רַבִּי: 
מָצִינוּ שֵׁם קָטָן מִשֵּׁם גָּדוֹל; 
שֵׁם מִשִּׁמְעוֹן וּשְׁמוּאֵל, 
נֹחַ מִנָּחוֹר, 
דָּן מִדָּנִיֵּאל, 
גָּד מִגַּדִּיאֵל:

 הַכּוֹתֵב שְׁתֵּי אוֹתִיּוֹת בְּהֶעְלֵם אֶחָד, חַיָּב. 
כָּתַב בִּדְיוֹ, בְּסַם, בְּסִקְרָא, בְּקוֹמוֹס וּבְקַנְקַנְתּוֹם, 
וּבְכָל דָּבָר שֶׁהוּא רוֹשֵׁם, 
עַל שְׁנֵי כָּתְלֵי זָוִיּוֹת וְעַל שְׁנֵי לוּחֵי פִּנְקָס וְהֵן נֶהְגִּין זֶה עִם זֶה, 
חַיָּב. 
הַכּוֹתֵב עַל בְּשָׂרוֹ, חַיָּב. 
הַמְּסָרֵט עַל בְּשָׂרוֹ, רַבִּי אֱלִיעֶזֶר מְחַיֵּב חַטָּאת, וְרַבִּי יְהוֹשֻׁעַ פּוֹטֵר:

 כָּתַב בְּמַשְׁקִין, בְּמֵי פֵּרוֹת, 
בַּאֲבַק דְּרָכִים, בַּאֲבַק הַסּוֹפְרִים, 
וּבְכָל דָּבָר שֶׁאֵינוֹ מִתְקַיֵּם, 
פָּטוּר. 
לְאַחַר יָדוֹ, בְּרַגְלוֹ, בְּפִיו וּבְמַרְפְּקוֹ, 
כָּתַב אוֹת אַחַת סָמוּךְ לַכְּתָב, 
כָּתַב עַל גַּבֵּי כְּתָב, 
נִתְכַּוֵּן לִכְתֹּב חֵית וְכָתַב שְׁנֵי זַיְנִין, 
אַחַת בָּאָרֶץ וְאַחַת בַּקּוֹרָה, 
כָּתַב עַל שְׁנֵי כָּתְלֵי הַבַּיִת, 
עַל שְׁנֵי דַּפֵּי פִּנְקָס וְאֵין נֶהְגִּין זֶה עִם זֶה, 
פָּטוּר. 
כָּתַב אוֹת אַחַת נוֹטָרִיקוֹן, 
רַבִּי יְהוֹשֻׁעַ בֶּן בְּתֵירָא מְחַיֵּב, 
וַחֲכָמִים פּוֹטְרִין:

 הַכּוֹתֵב שְׁתֵּי אוֹתִיּוֹת בִּשְׁנֵי הֶעְלֵמוֹת, 
אַחַת שַׁחֲרִית וְאַחַת בֵּין הָעַרְבַּיִם, 
רַבָּן גַּמְלִיאֵל מְחַיֵּב, 
וַחֲכָמִים פּוֹטְרִין:

שבת יב
יב